PREDKLADACIA SPRÁVA

	Problematika nadnárodného organizovaného zločinu sa stala v poslednom období mimoriadne závažným globálnym problémom. Tento fenomén vo svojich najrôznejších podobách (ilegálny obchod s narkotikami, so zbraňami, obchodovanie s ľuďmi s cieľom ich zneužívania, pranie špinavých peňazí, počítačová kriminalita, korupcia, organizovaná ilegálna migrácia, atď.) má vzhľadom na svoj rozsah veľmi nebezpečnú povahu. 

	Okrem obrovských sociálnych a ekonomických dopadov môže mať často dopad i politický, pretože silné organizované zločinecké skupiny môžu formou korupcie prerastať do rôznych štátnych a politických štruktúr a priamo alebo nepriamo ovplyvňovať demokratický vývoj v týchto krajinách. Berúc do úvahy všetky tieto aspekty, medzinárodné spoločenstvo sa zhodlo v názore, že boj proti takýmto ilegálnym  organizovaným zločineckým skupinám nie je možný separátne na národných úrovniach, ale iba jediným možným spôsobom: zintenzívnením a zefektívnením medzinárodnej spolupráce v danej oblasti. Pre jej efektívnu realizáciu je však potrebný univerzálny medzinárodný legislatívny nástroj, ktorý stanoví hranice a podmienky spolupráce v dotknutých oblastiach pre jednotlivé štáty.

	Na základe vyššie uvedených potrieb členských krajín OSN a následného odporúčania Komisie OSN pre prevenciu kriminality a trestnú justíciu a Hospodárskej a sociálnej rady OSN (Rez. ECOSOC 1998/14) Valné zhromaždenie OSN schválilo 9. decembra 1998 rezolúciu č. 53/111, ktorou  rozhodlo o ustanovení medzivládneho Ad-hoc výboru. Rezolúciou č. 53/114 ho poverilo prípravou komplexného medzinárodného legislatívneho nástroja, ktorý by riešil problematiku boja s nadnárodným organizovaným zločinom - Dohovor OSN proti nadnárodnému   organizovanému   zločinu   a   jeho  troch   doplňujúcich  protokolov;  proti pašovaniu migrantov po súši, po mori a letecky  o prevencii, potláčaní a trestaní obchodovania s ľuďmi, osobitne so ženami a deťmi a o boji proti  nedovolenej výrobe a obchodovaniu so strelnými zbraňami. 
	
	Ad-hoc výbor sa stretol v období od januára 1999 do októbra 2000 na svojich rokovaniach jedenásťkrát. Na 10. zasadnutí v júli 2000 bol finalizovaný text uvedeného dohovoru a predmetom 11. zasadnutia Ad-hoc výboru v októbri 2000 bolo finalizovať texty troch dodatkových protokolov. Napriek mimoriadne intenzívnym celomesačným rokovaniam sa nepodarilo danú úlohu úplne splniť. Úspešne boli ukončené návrhy textov protokolov proti pašovaniu migrantov po súši, po mori a letecky a  o prevencii, potláčaní a trestaní obchodovania s ľuďmi, osobitne so ženami a deťmi. Text protokolu o boji proti  nedovolenej výrobe a obchodovaniu so strelnými zbraňami nebol ukončený a nepodarilo sa dohodnúť na jeho znení ani počas 12. zasadania Ad-hoc výboru. V závere rokovaní boli už  uvedené problémy značne spolitizované, kde predovšetkým delegácie Číny  a niektorých ázijských krajín neboli ochotné pristúpiť na žiadne kompromisné návrhy a svojim postojom prakticky zablokovali, aby Ad-hoc výbor schválil aj text tohto tretieho protokolu.

	Text dohovoru a dvoch doplňujúcich protokolov proti pašovaniu migrantov po súši, po mori a letecky a  o prevencii, potláčaní a trestaní obchodovania s ľuďmi, osobitne so ženami a deťmi boli dňa 15. novembra 2000 schválené 55. Valným zhromaždením OSN.

	Dňa 12. decembra 2000 sa v talianskom Palerme uskutočnila Konferencia OSN k podpisu Dohovoru OSN proti nadnárodnému organizovanému zločinu a doplňujúcim protokolom. Rokovanie Konferencie otvoril generálny tajomník OSN Kofi Annan a zúčastnili sa jej hlavy štátov a vlád členských krajín OSN. Najvýznamnejším bodom programu však bolo práve otvorenie na podpis Dohovoru OSN proti nadnárodnému organizovanému zločinu a doplňujúcich protokolov. Za Slovenskú republiku dňa 12. decembra 2000  podpísal text dohovor stály predstaviteľom Slovenskej republiky pre OSN vo Viedni Alojz Némethy. 

	Návrh na podpísanie protokolov proti pašovaniu migrantov po súši, po mori a letecky a  o prevencii, potláčaní a trestaní obchodovania s ľuďmi, osobitne so ženami a deťmi je vykonané predloženým materiálom. Dôvodom takéhoto postupu je skutočnosť, že rokovania 11. zasadnutia Ad-hoc  výboru zaoberajúce sa textami dodatkových protokolov boli ukončené až 28. októbra 2000. Vzhľadom na potrebu medzirezortného pripomienkového konania k  návrhom textov protokolov  nebolo možné tento proces pred Konferenciou v Palerme zabezpečiť. Texty dohovorov budú v období do 12. decembra 2002 otvorené na podpis v sídle OSN v New Yorku u generálneho tajomníka OSN.
				
Dohovor OSN proti nadnárodnému organizovanému zločinu a doplňujúce protokoly sú v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Je v súlade s cieľmi a zásadami Charty Organizácie Spojených národov týkajúcimi sa zachovania medzinárodného mieru a bezpečnosti, podpory dobrých susedských a priateľských vzťahov a spolupráce medzi štátmi s tendenciou potlačovať organizovaný zločin v medzinárodných vzťahoch vo všetkých jeho formách a prejavoch.

Protokoly sú prezidentskými medzinárodnými zmluvami, preto podľa článku 86 písm. d) Ústavy Slovenskej republiky podliehajú vysloveniu súhlasu Národnou radou Slovenskej republiky a ratifikácii prezidentom Slovenskej republiky.

	Predkladaný materiál nemá dopad na štátny rozpočet SR.